Vibeke Peschardt (RV), 1998-12-10:
Det er jo faktisk en meget stor sag, der egentlig burde give anledning til en voldsom debat.
Det gjorde den jo i hvert fald, sidste gang vi havde den her, i januar måned.
Vi havde jo her i formiddags en deputation i Trafikudvalget, som var vældig interessant og vældig godt timet fra vognmændenes side.
Og de var i øvrigt meget tilfredse med lovforslaget, og det synes jeg i sig selv er positivt, men sådan som jeg opfattede det, ville de to ting: De ville gerne have ændret fartgrænserne på motorvejen fra 70 km/t til 80 km/t for store køretøjer, og vi havde forinden fået et ualmindelig fyldigt materiale at kigge i.
Men jeg vil bare på Det Radikale Venstres vegne sige, at det vil vi ikke være med til.
Jeg har godt set den udregning, og jeg har også godt set Rigspolitichefens bemærkninger.
De siger, at det antagelig vil koste tre menneskeliv eller tre voldsomme skader, og så vil støjgrænserne blive hævet en lille smule.
Men faktisk er det jo sådan i en tid, hvor trafikken stiger meget, at så stiger også antallet af uheld meget, og det fremgår jo også af det materiale, der er fremsendt til Trafikudvalget. En anden ting, der har været drøftet her til eftermiddag, er en betinget frakendelse af kørekortet ved en overtrædelse på 40 pct. Det er selvfølgelig en skærpelse, men hele det lovkompleks her er jo i virkeligheden et trafiksikkerhedslovkompleks.
Jeg kan godt forstå, at erhvervene måske er en anelse bekymrede, selv om de selv har medvirket til det her.
Men jeg er enig med den taler, der sagde, at det jo er i virksomhederne, man skal have den tænkning ind, at virksomheden og chaufføren skal arbejde sammen om at overholde de her grænser, og derfor synes jeg faktisk, det er i orden, at man i første omgang kan få en betinget frakendelse af kørekortet ved denne 40 pct.s overskridelse af farten.
Så selv om der er nogle, der synes, det er hårdt, kan vi i hvert fald godt være med til at forsvare det.
Det samme synes jeg også er tilfældet med skærpede bøder
ved overlæs, og det hørte jeg egentlig heller ikke nogen være særlig bekymret over.
Noget tilsvarende sker jo, hvis man piller ved de dér fartbegrænsninger, så er der altså også skærpede sanktioner.
Og jeg kunne så læse mig til, at fartbegrænsere altså er sådan nogle, der sidder plomberet i bilerne, så det skulle være relativt svært at gøre noget ved dem.
Man kan i hvert fald se det, hvis plomben har været brudt.
Til gengæld må jeg indrømme, at jeg havde et problem med det dér med akseltrykket.
Vi vil gerne være med til at se på, hvis man kan lette noget for nogen i den sammenhæng.
Så handler lovforslaget jo i virkeligheden også om en hel række andre ting, bl.a. chaufførvikarbureauerne.
Jeg vil godt sige til hr. Ole Donner, at jeg mener, der kommer et omtryk af lovforslaget, hvor der bliver lagt op til, at man kan kigge på det her med vikarbureauerne, og så kan det lovforslag, vi har liggende i udvalget, måske gå ind i lovforslaget her.
Endelig var der et spørgsmål om havarikommissioner.
Vi har tidligere tilsluttet os, at det var en god idé, uden at jeg har et helt præcist billede af, hvordan det skal foregå. Til sidst vil jeg sige - og det er måske lige så meget rettet til de partier, som traditionelt har gode forbindelser til erhvervet - at der er ingen tvivl om, at det både i erhvervet og også hos offentlige myndigheder vil få nogle administrative og måske også nogle økonomiske konsekvenser.
Hvis politiet ordentligt skal følge disse regler op, skal de i hvert fald have en overvågning, der er mindst lige så intens som den, de har i øjeblikket, for det her kommer ikke til at virke, hvis ikke det bliver fulgt op af politi og myndigheder.
Det er den ene side af det.
Den anden side af det er jo, at virksomhederne, altså vognmændene, selv skal sørge for at få indprentet deres chauffører, hvordan det her skal forstås.
Før vi får en holdningsændring på de her områder, får vi ikke uheldstallene ned, og uheldstallene er desværre stigende.